मदन कोला इस चाल्ली निक्खड़ने दा उसी दुक्ख जरूर हा, पर इन्न नईं जिन्ना अपने घरै आलें दी इज्जतू दा। उडरदी-उडरदी खबर ए बी सनोची ही जे मदन रानी गी अपने कन्नै जगीरा च लेई गेया ऐ त्रिये पैह्र ओ रगड़गढ़ी दे डाक बौंगले च पुज्जी पर उत्थें होर किज सलानी आई ठहरे दे हे। ओ उत्थें नईं रुकी। ओदे कोला थोड़े छिंडै पराने डाकबौंगले गी चली गेई। उसने ओदे बारे च सुनेदा जरूर हा पर उत्थैं ओ कदें रेही नईं ही। उत्थें पुजदे पुजदे संञ होई गेई। उप्पर खल्ल चढ़दे-ढलदे ओ हुट्टी बी गेई। बौंगले च पुज्जियै उसो बड़ा भला लग्गा। ओ बर्फू कन्ने लदोए दे उनें कींगरें पासै दखदी रेई जिन्दे पर डुबदे सूरजा दियां सूइयां किरणां खेडै करदियां हियां।